ז"י (מחוזי) 76/20

-בלמ"ס-



**בית הדין הצבאי המחוזי**

**מחוז       שיפוטי     דרום ז"י**

|  |  |  |
| --- | --- | --- |
| **בפני:**  | **אל"ם מאיה גולדשמידט** | **- אב"ד** |
|  | **רס"ן דנה בוכמן** | **- שופטת** |
|  | **רס"ן ענווה קעטבי** | **- שופטת** |

**בעניין: התובע הצבאי (ע"י ב"כ, סרן קרן יעקבסון)**

**נגד**

**ח/XXX טוראי נ' מ' (ע"י ב"כ,** **סגן רון דאמן**)

**הכרעת – דין**

על פי הודאתו בכתב האישום ובפרטים הנוספים, מורשע הנאשם בעבירה של שימוש בלתי חוקי בנשק, לפי סעיף 85 סיפא לחוק השיפוט הצבאי תשט"ו – 1955.

**ניתנה היום, 22/06/2020, ל' בסיון התש"ף , והודעה בפומבי ובמעמד הצדדים.**

\_\_\_\_(\_-\_)\_\_\_\_\_\_­            \_\_\_\_(\_-\_)\_\_\_\_               \_\_\_\_(\_-\_)\_\_\_\_

שופטת                                 אב"ד                                 שופטת

**גזר - דין**

הנאשם, טוראי נתנאל מיכלאשוילי נותן את הדין בגין עבירה של שימוש בלתי חוקי בנשק. מכתב האישום והפרטים הנוספים עולה כי ביום 03/06/2020, ישב הנאשם ביחד עם שני חיילים בחדרו ביחידה וניהלו שיחה. במהלך הדברים נטלו שני החיילים הנוספים את נשקיהם, טענו במחסנית וכיוונו אותם לעבר הנאשם. בתגובה טען הנאשם את נשקו במחסנית, דרך אותו כך שהתקן ה" מק פורק" נפלט החוצה וכיוון את הנשק לעבר החיילים. חיילים שהיו במקום צעקו לעבר הנאשם כי עליו לחדול ממעשיו, נטלו את נשקו של הנאשם ופרקו אותו. בעקבות דיווח מפקדיו, נחקר הנאשם ונעצר. הנאשם היה במעצר סגור במשך שישה ימים.

הנאשם התגייס לצה"ל לפני כשלושה חודשים והחל טירונות לוחמה במסגרת חטיבת הנח"ל. זאת על אף שנסיבותיו האישיות אינן פשוטות, והוא תומך באביו הסובל מנכות וקשיים רפואיים נוספים. אין לחובת הנאשם עבר פלילי או משמעתי.

הוצג בפנינו הסדר טיעון המבקש לאזן בין חומרת המעשים לבין הודאת הנאשם בהזדמנות הראשונה, תוך נטילת אחריות ונסיבותיו האישיות.

אכן במעשיו של הנאשם גלומה חומרה משמעותית. אין צורך לומר כי שימוש בנשק, וכיוונו לעבר אחרים כשהוא טעון ודרוך, מהווה סכנה פוטנציאלית משמעותית ביותר. מנגד, התחשבנו בכך שמדובר בחייל המצוי בראשית שירותו הצבאי, על אף נסיבות שאינן פשוטות הוא החל טירונות כלוחם. כן שקלנו כי כנגד החיילים הנוספים, אשר פעלו אף הם באופן שאינו חוקי ואף החלו את האירוע לא ננקטו הליכים עד כה. כן התחשבנו בהודאת הנאשם בהזדמנות הראשונה תוך נטילת אחריות והבעת חרטה.

לאור כלל השיקולים האמורים מצאנו כי הסדר הטיעון שהוצג בפנינו הוא סביר וניתן לכבדו.

על הנאשם יושתו איפוא העונשים הבאים:

1. עשרים ואחד (21) ימי מאסר בפועל, בניכוי ימי מעצרו (9-15/06/2020) . הנאשם יתייצב ביום 18/07/2020 עד השעה 10:00 בבס"כ 394, לשם ריצוי עונשו.
2. תשעים (90) ימי מאסר מותנים למשך שנתיים לבל יעבור הנאשם עבירה שעניינה שימוש בלתי חוקי בנשק.

**זכות ערעור תוך 15 יום.**

**ניתן היום, 22/06/2020, ל' בסיון התש"ף, והודע בפומבי ובמעמד הצדדים.**

\_\_\_\_(\_-\_)\_\_\_\_\_\_­            \_\_\_\_(\_-\_)\_\_\_\_               \_\_\_\_(\_-\_)\_\_\_\_

שופטת                                  אב"ד                                שופטת

העתק נכון מן המקור

עו"ד ליבי יעקובי, סרן

ע. משפטית לנשיאת בית הדין

חתימת המגיה                                                                                      תאריך הדפסה:29/06/2020

נערך על ידי מ.ש.

1